Byna helfte van SA ly honger weens Covid-19(Foto: Verskaf) Talle organisasies het tydens veral die strenger inperkingstyd gewaarsku teen die onbedoelde maar enorme gevolge van die maatreëls om Covid-19 te bekamp. Een van dié gevolge is ŉ toename in hongersnood onder Suid-Afrikaners. Nagenoeg 3 miljoen mense het boonop hul werk verloor. Die Ipsos-navorsingsmaatskappy het in ŉ studie wat tussen November en Desember verlede jaar gedoen is, bevind dat byna die helfte (46%) van volwasse Suid-Afrikaners saamstem met die stelling dat “lede van die huisgesin tydens die Covid-19-pandemie dikwels honger gely het omdat ons nie genoeg geld vir kos gehad het nie”. Tog meen die meeste Suid-Afrikaners steeds die regering, en veral pres. Cyril Ramaphosa, het hom goed van sy taak gekwyt, wys die peiling. Die nood het Suid-Afrikaners van alle bevolkingsgroepe geraak. Die navorsers het bevind sowat die helfte van swart en Indiër Suid-Afrikaners het honger gely, asook meer as vier uit tien bruin mense en byna drie uit elke tien wit mense. Bevolkingsgroep: Indiër: 51% Swart: 48% Bruin: 43% Wit: 29% Die navorsers het bevind hongersnood is landwyd ondervind, maar diegene in KwaZulu-Natal (met die land se naasgrootste bevolking) en die Oos-Kaap (een van die armste provinsies) het die swaarste gekry. Mense wat hongersnood ondervind: Mpumalanga: 29% Limpopo: 37% Gauteng: 44% Noordwes: 51% Noord-Kaap: 36% Vrystaat: 28% Wes-Kaap: 47% Oos-Kaap: 56% KwaZulu-Natal: 58% Hongersnood het ook nie net werkloses geraak nie. Sowat 45% van werkende Suid-Afrikaners en 46% van werklose Suid-Afrikaners is daardeur geraak. Altesame 58% van Suid-Afrikaners wat aan die studie deelgeneem het, het aangedui dat die Covid-19-pandemie ŉ negatiewe uitwerking op die huishouding se inkomste gehad het. Ondanks die groot lyding was Suid-Afrikaners betreklik tevrede met Ramaphosa en die regering se prestasie tydens die Covid-19-pandemie. Byna een uit elke ses Suid-Afrikaners (58%) glo Ramaphosa het hom goed van sy taak gekwyt en ŉ amper soortgelyke getal (56%) meen die regering het hom goed van sy taak gekwyt. ANC-ondersteuners is – en dis waarskynlik geen verrassing nie – meer geneig om die president en sy regering te steun. Ondersteuners van die meeste ander partye stem wel saam, maar nie heeltemal tot dieselfde mate nie. Ondersteuners van die land se drie grootste politieke partye (DA, EFF en ANC) is dit egter eens dat beweerde korrupsie deur staatsamptenare hulle meer negatief teenoor die ANC gemaak het. Altesame 52% van diegene wat aan die opname deelgeneem het, het met dié stelling saamgestem. Ipsos sê die opvatting sal egter in komende opnames getoets moet word.